Neuvoston päätelmät,

annettu 29 päivänä kesäkuuta 2000,

lääkkeistä ja kansanterveydestä

(2000/C 218/04)

EUROOPAN UNIONIN NEUVOSTO

(1) PANEE MERKILLE Lissabonissa 11 ja 12 päivänä huhtikuuta 2000 järjestetyssä, lääkkeitä ja kansanterveyttä käsitelleessä eurooppalaisessa konferenssissa käytyjen keskustelujen johtopäätökset eurooppalaisen lääkkeiden arviointi- ja valvontajärjestelmän tulevaisuudesta, lääkkeiden terapeuttisen lisäarvon merkityksestä, innovointiin ja tutkimukseen vaikuttavista näkökohdista, lääkkeiden järkevästä käytöstä, lääkkeitä koskevien tietojärjestelmien kehityssuuntauksista ja merkityksestä, geneeristen lääkkeiden lisääntyvästä käytöstä ja eläinlääkkeisiin liittyvistä avainkysymyksistä.

(2) KOROSTAA, että lääkealalla tarvitaan edelleen sääntelyä asianmukaisella kansallisella tai yhteisön tasolla yksityisen tarjonnan ja yhteiskunnallisten tavoitteiden yhteensovittamiseksi. Politiikan avulla on huolehdittava siitä, että tarkoituksenmukaiset lääkkeet ovat mahdollisimman monien saatavilla, ja sen on kyettävä vastaamaan dynaamisten lääkemarkkinoiden haasteisiin ottaen huomioon Euroopan lääketeollisuuden merkitys johtavana teollisuudenalana, joka tuottaa korkeaa lisäarvoa ja luo ammattitaitoa vaativia työpaikkoja. Yhteisön on tähän liittyen tuettava, perustamissopimuksen sille antaman toimivallan puitteissa, jäsenvaltioita niiden pyrkiessä kansanterveydellisiin ja teollisuuspoliittisiin tavoitteisiin. Tämä on erityisen tärkeää laajentumisen yhteydessä.

(3) KOROSTAA, että yhteisön lääkealaa koskevan lainsäädännön tulevassa tarkistuksessa on täysimääräisesti otettava huomioon se, että keskitettyjen ja hajautettujen lupamenettelyjen perustana on oltava yhteistyön periaate ja jäsenvaltioiden tiivis osallistuminen lupamenettelyyn ja että näin on oltava jatkossakin.

(4) KOROSTAA, että on erittäin tärkeää tunnistaa lääkkeet, joilla on huomattavaa terapeuttista lisäarvoa, kun edistetään innovaatioita, jotka ovat ehdottoman välttämättömiä paitsi terveydensuojelun näkökulmasta, myös teollisuuspoliittisesta näkökulmasta, ja että tämä edellyttää asiaan liittyvää perus- ja soveltavaa tutkimusta kansallisella ja yhteisön tasolla.

(5) PALAUTTAA MIELIIN niiden toimien merkityksen, jotka liittyvät neuvoston 8 päivänä kesäkuuta 1999 (terveys) ja 12 päivänä joulukuuta 1999 (maatalous) antamissa päätelmissä ehdotettuun antibioottiresistenssin vastaiseen strategiaan.

(6) TOTEAA, että terveydenhuoltoon kohdistuvat kasvavat vaatimukset aiheuttavat suuria paineita käytettävissä oleviin voimavaroihin, lääkekuluja, kuten muita terveydenhuoltomenoja, on arvioitava, jotta lääkkeitä käytettäisiin järkevästi, ja katsoo, että jäsenvaltioiden välillä toteutettava yhteistoiminta kokemusten jakamiseksi ja arviointimenetelmien kehittämiseksi voi tässä suhteessa olla erittäin arvokasta.

(7) KATSOO, että on tärkeää kehittää teollisuudesta riippumattomia lääketietokantoja, joista terveydenhuoltoalan ammattilaiset ja tarpeen mukaan myös yleisö saisivat tietoa esimerkiksi geneerisistä lääkkeistä. Tämä olisi toteutettava rinnakkain nykyisten tietojärjestelmien laajentamisen kanssa.

(8) KOROSTAA, että geneeristen lääkkeiden käytön edistämisellä voidaan merkittävästi vähentää lääkekuluja tukemalla lääkkeiden kustannustehokasta käyttöä. Geneeristen lääkkeiden käyttö vähentää lääkekuluja, mikä auttaa innovatiivisten tuotteiden rahoittamista.

(9) TOTEAA, että ihmisille tarkoitettujen lääkkeiden lisäksi on pohdittava myös eläimille tarkoitettujen lääkkeiden laatuun, turvallisuuteen ja tehokkuuteen liittyviä kysymyksiä. Lisäksi on pohdittava eläimistä peräisin olevien tuotteiden turvallisuutta kuluttajille, eläinlääkkeiden turvallista käyttöä, tiettyjen tartuntatautien hävittämiseen liittyviä politiikkoja, mahdollista leviämistä ympäristöön sekä tietyntyyppiseltä väärinkäytöltä suojelemista.

(10) KEHOTTAA komissiota ottamaan edellä mainitut näkökohdat huomioon silloin kun niillä on merkitystä uutta kansanterveysohjelmaa koskevien yksityiskohtaisten suunnitelmien ja täytäntöönpanostrategioiden laatimisen ja yhteisön lääkealaa koskevan lainsäädännön tulevan tarkistamisen kannalta.

(11) VETOAA komissioon, että se laajaa terveysstrategiaansa kehittäessään hyödyntäisi kaikkia lääkkeisiin ja kansanterveyteen liittyviä yhteisön toimintamahdollisuuksia, erityisesti jäsenvaltioiden väliseen yhteistoiminnan ja kokemusten vaihdon edistämiseen liittyviä toimia, käyttäen kaikkia mahdollisuuksia perustamissopimuksen mukaiseen toimintaan.

(12) KEHOTTAA jäsenvaltioita antamaan kyseisille politiikoille täyden tukensa ja helpottamaan niiden täytäntöönpanoa kansallisella ja yhteisön tasolla.